מערות פייזלי

מערות פייזלי (The Paisley caves) הן מערכת של שמונה מערות במדינת אורגון שבארצות הברית. בשנת 2007 התגלו באחת מהן שרידים אשר יכולים להעיד על קיום ופעילות אנושית לפני כ־14,300 שנים. מועד זה קודם לתקופת תרבות קלוביס, ולכן סותר את השערת "קלוביס ראשונים", ומחייב חשיבה מחודשת על המועד והאופן בו הגיעו בני האדם ליבשת אמריקה. תיארוך זה שנוי במחלוקת, אבל נראה שמחקרים מאוחרים יותר תומכים בו. הממצאים ממערות פייזלי תופסים מקום חשוב בוויכוחים על ראשית הנוכחות האנושית ביבשת אמריקה.

 מיקום וסביבה 
מערות פייזלי נמצאות על רכס סלעי בשם Five Mile Point, על שפת אגן Summer בדרום-מרכז אורגון, כעשרה ק"מ מהעיר פייזלי . האזור צחיח כיום, ולכן השתמרו בו השרידים היטב, אך לקראת סוף הפלייסטוקן וראשית ההולוקן היה האקלים באזור גשום, וימת Summer הייתה מלאת מים ושוקקת חיים.

 מחקרים וממצאים ארכאולוגיים 
 הממצא המקורי ומשמעותו 
בחפירות ארכאולוגיות שבוצעו בשנת 2007 מטעם אוניברסיטת אורגון התגלו בשלוש מן המערות שרידים של ראשי חיצים, מקלעות מענפי שיחים, מוקדי אש, קופרוליטים (צואה מאובנת) וכן עצמות בעלי חיים. בדיקות מעבדה זיהו בחלק מן הקופרוליטים גנום מיטוכונדרי אנושי, עם הפלוטיפ (פרופיל גנטי) הקרוב לזה הקיים בחלק מן התושבים הילידים באמריקה. תוצאות בדיקת פחמן -14 של הקופרוליטים האנושיים תיארכו אותם כבני 12,300 שנה. בנוסף התגלו בשכבה גבוהה יותר שרידים שתוארכו כצעירים יותר, (מתקופת ה"דריאס הצעיר") בגיל 10,200-10,700. שרידים אלו כוללים מקלעות-חבל ופס צר של עור ארנב. הועלתה השערה שאלו קשורים לפריטי לבוש שיושבי המקום השתמשו בהם בתנאי הקור של תקופת הדריאס הצעיר. 

לפי השערת ה"קלוביס ראשונים", האדם הגיע לראשונה ליבשת אמריקה לפני כ-11,500 אלף שנה, מסיביר דרך יבשת ברינגיה (שהיום נמצאת מתחת למים) ואלסקה, תוך ניצול מעבר שנפתח בין שכבות הקרח שכיסו את יבשת אמריקה בסיום התקופה הקרחונית האחרונה. הממצא המוקדם יותר ממערות פייזלי מצביע על כך שכבר אלף שנה קודם להגעת "אנשי הקלוביס" היו בני אדם בצפון אמריקה, אשר בהכרח הגיעו בדרך אחרת: ככל הנראה, מכיוון האוקיינוס השקט.

השערת הקלוביס ראשונים הייתה העמדה הדומיננטית במשך עשרות שנים. הממצא ממערות פייזלי לא היה הראשון שערער עליה, אבל נכון להיום (2025) הוא כולל את ממצא הדנ"א האנושי הקדום ביותר ביבשת אמריקה.

 ביקורות על הממצא ובדיקות נוספות 
זמן קצר לאחר פרסום המאמר המקורי העלו חוקרים שונים הסתייגויות ממסקנותיו. טענה אחת הייתה שיש להביא בחשבון אפשרות של זיהום החומרים האורגניים על ידי דליפה (leaching) משכבות אחרות. במקרה זה, הקופרוליטים עשוים להיות של בעלי חייים, ומקור הדנ"א שזוהה הוא מהנוכחות האנושית המאוחרת יותר. קבוצת חוקרים אחרת ביצעה ספקטרוסקופיית פורייה של דגימות מהקופרוליטים והסיקה שהם שייכים לאוכלי צמחים, בעוד הפרשות אנושיות צריכות להראות מאפיינים של אוכלי-כל.

חפירות מאוחרות יותר שבוצעו במערות ענו על ההסתייגויות האלו, וסיפקו ממצאים נוספים ומאות דגימות פחמן-14 שתאמו את המסקנות הראשוניות. קבוצה אחרת ביצעה בקופרוליטים אנליזה של ליפידים (שאמורים להיות פחות רגישים לזיהומים מאשר דנ"א) והראתה שלפחות שלושה מהם הם ממקור אנושי.

עם זאת, יש עדיין מי שטוענים שהממצאים ניתנים לפירוש שונה, ושהעובדה שהמערות (ואתרים אחרים שבהם הועלו טענות לנוכחות אנושית קדם-קלוביס בצפון אמריקה) נמצאות מאות קילומטרים בתוך היבשת מקשה על קבלת תרחיש של הגעה מכיוון האוקיינוס השקט.

 ראשי החיצים, מקורם וזמנם 
ממוזער|ראשי חיצים אופייניים לתרבות הקלוביס (fluted points)
ממוזער|220x220 פיקסלים|תצורות שונות של ראשי-חץ "בעלי שורש" (Stemmed)
כאמור, התגלו במערות שרידים של ראשי חץ עשויים אבן. ממצא כזה מאפיין את רוב אתרי האדם הקדמון ביבשת אמריקה, אבל התצורה של ראשי החיצים שהתגלו במערות פייזלי (ובמקומות אחרים במערב ארצות הברית) שונה מזאת של "חיצי קלוביס " השכיחים ברוב היבשת: בבסיסם יש "שורש" ישר שממנו יוצא גוף החץ (ונקראת לכן  Western Stemmed Tradition ), בעוד הבסיס של ראשי החץ של תרבות הקלוביס הוא ללא "שורש", ובמקומו יש תעלה קטנה (Fluted points).

במקביל לוויכוח על ראשית המין האנושי ביבשת אמריקה, מתנהל דיון על היחס בין שתי התרבויות החומריות: האם תרבות ה-Western Stemmed Tradition קודמת לתרבות הקלוביס, התקיימה באופן עצמאי במקביל אליה או התפתחה ממנה. מכיוון ששרידי החיצים במערות פייזלי מתוארכים כולם לתקופת הדריאס הצעיר (שבה תרבות הקלוביס כבר הייתה קיימת) הממצא שם יכול להתאים לכל אחת מן ההשערות הללו. לכן, הגורם המשמעותי בדיון באשר לראשי החץ הוא דווקא היעדרם של חיצי קלוביס.

 ראו גם 
 נדידת האדם הקדמון
 עמים ילידים ביבשת אמריקה
 תרבות קלוביס
 מחוז לייק (אורגון, ארה"ב)

 לקריאה נוספת 


 הערות שוליים 


קטגוריה:ארצות הברית: מערות
קטגוריה:אורגון: גאולוגיה
קטגוריה:אורגון: גאוגרפיה